ΣΥΜΠΕΡΑΣΜΑΤΑ ΤΟΥ ΣΥΜΒΟΥΛΙΟΥ της 12ης Νοεμβρίου 1996 σχετικά με τις μεταδοτικές σπογγώδεις εγκεφαλοπάθειες (TSE) (96/C 374/02)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

ΑΝΑΦΕΡΟΜΕΝΟ στα συμπεράσματά του, της 18ης Ιουνίου 1996, για τις μεταδοτικές σπογγώδεις εγκεφαλοπάθειες (TSE) (1),

ΥΠΕΝΘΥΜΙΖΟΝΤΑΣ τα συμπεράσματα του Συμβουλίου, της 7ης Οκτωβρίου 1996, σχετικά με την έρευνα για τη σπογγώδη εγκεφαλοπάθεια των βοοειδών (BSE) και τη συναφή παθολογία του ανθρώπου,

ΕΠΑΝΑΛΑΜΒΑΝΕΙ ότι η προστασία της δημόσιας υγείας αποτελεί τη σημαντικότερη προτεραιότητα όσον αφορά την πρόληψη της μετάδοσης των TSE, όπως δηλώθηκε στα συμπεράσματα της διάσκεψης κορυφής της Φλωρεντίας,

ΣΗΜΕΙΩΝΕΙ ότι η υψίστη σημασία που πρέπει να αποδίδεται στην προστασία της υγείας, τονίστηκε επανειλημμένα σε κοινοτικό επίπεδο, μετά τα συμπεράσματα της 18ης Ιουνίου 1996,

ΣΗΜΕΙΩΝΕΙ τις πρωτοβουλίες που ανέλαβε το Ευρωπαϊκό Κοινοβούλιο σε σχέση με τη BSE και τη νόσο των Creutzfeldt-Jacob (CJD),

ΣΗΜΕΙΩΝΕΙ τα τρέχοντα επιδημιολογικά δεδομένα σχετικά με τη CJD που παρασχέθηκαν από τα κράτη μέλη,

ΣΗΜΕΙΩΝΕΙ τις εξελίξεις που σημειώθηκαν μετά τα συμπεράσματά του, της 18ης Ιουνίου 1996, και αφορούν:

- την επαγρύπνηση για τη CJD, στο επίπεδο των κρατών μελών και στο κοινοτικό επίπεδο,

- την παρακολούθηση των επιστημονικών ενδείξεων σχετικά με τα αίτια και τη μετάδοση της CJD,

- τη σύσταση μιας πολυκλαδικής επιστημονικής επιτροπής για τη BSE η οποία θα συμβουλεύει την Επιτροπή σχετικά με τους πιθανούς κινδύνους από τις TSE και τις οδούς έκθεσης σ' αυτές τις νόσους, και για την εξέταση προτεραιοτήτων για την επιστημονική έρευνα,

- τη σύσταση της επιτροπής Weissmann για την ανασκόπηση της σημερινής κατάστασης της έρευνας ως προς τη BSE και τη CJD και για τον προσδιορισμό σχετικών ερευνητικών πρωτοβουλιών,

- άλλες ενέργειες εκ μέρους των υπηρεσιών της Επιτροπής σε διάφορα πλαίσια πολιτικής, συμπεριλαμβανομένων των τροφίμων, των φαρμάκων, των καλλυντικών, της προστασίας των καταναλωτών, της γεωργίας και της υγείας και ασφάλειας,

ΕΠΑΝΑΛΑΜΒΑΝΕΙ ότι, για την πρόληψη της μετάδοσης της BSE, θα πρέπει να εξακολουθήσουν να λαμβάνονται κατάλληλα μέτρα και οι μηχανισμοί που προσδιορίστηκαν στο ψήφισμά του, της 18ης Ιουνίου 1996, να εξακολουθήσουν να αναπτύσσονται καταλλήλως. Εδώ περιλαμβάνεται ιδίως:

- η καθιέρωση, σε σύντομο χρονικό διάστημα, επιδημιολογικής επαγρύπνησης για τη CJD σε όλα τα κράτη μέλη, επί τη βάσει συγκρίσιμων δεδομένων, λαμβανομένου πλήρως υπόψη, ως σημείου εκκίνησης, του ερευνητικού προγράμματος επαγρύπνησης που εφαρμόζεται σε πέντε κράτη μέλη,

- η ανταλλαγή, μεταξύ κρατών μελών, πληροφοριών, εμπειριών και τεχνογνωσίας στο πεδίο της διάγνωσης και του ελέγχου περιστατικών TSE,

- η, κατά περίπτωση, συνεργασία με αρμόδιους διεθνείς οργανισμούς στον τομέα της δημόσιας υγείας,

- η προώθηση κατάλληλων ερευνητικών στρατηγικών με στόχο την πρόληψη των TSE, λαμβανομένων πλήρως υπόψη των αναγκών της δημόσιας υγείας, καθώς και των επιστημονικών συμβουλών ομάδων εμπειρογνωμόνων, όπως είναι η ομάδα Weissmann και η πολυκλαδική επιστημονική επιτροπή,

ΘΕΩΡΕΙ ότι, για τους σκοπούς της δημόσιας υγείας, υπάρχει ανάγκη κατάλληλου συντονισμού σε θέματα TSE μεταξύ των ενδιαφερομένων φορέων, περιλαμβανομένων και των επιτροπών που έχουν συσταθεί από την Επιτροπή,

ΠΡΟΤΡΕΠΕΙ τα κράτη μέλη να συνεργάζονται στενά σε στενή επαφή με την Επιτροπή και με τις συμβουλευτικές επιτροπές που συνέστησε η Επιτροπή, προκειμένου να συντονίσουν τις οικείες πολιτικές και προγράμματα υγείας για την παρακολούθηση και τον έλεγχο των TSE στον άνθρωπο,

ΣΥΜΦΩΝΕΙ να παραμένει το θέμα αυτό υπό εξέταση.

(1) ΕΕ αριθ. C 194 της 5. 7. 1996, σ. 1.